Muutettu ehdotus neuvoston päätökseksi poikkeuksellisesta avusta voimakkaasti velkaantuneille AKT-maille /* KOM/98/0210 lopull. - CNS 98/0132 */



Virallinen lehti nro C 141 , 06/05/1998 s. 0022



Muutettu ehdotus neuvoston päätökseksi poikkeuksellisesta avusta voimakkaasti velkaantuneille AKT-maille (98/C 141/10) KOM(1998) 210 lopull. - 98/0132(CNS) (Komission esittämä 7 päivänä huhtikuuta 1998 EY:n perustamissopimuksen 189 a artiklan 2 kohdan nojalla) EUROOPAN UNIONIN NEUVOSTO, joka ottaa huomioon 16 päivänä heinäkuuta 1990 allekirjoitetun sisäisen sopimuksen yhteisön tukien rahoituksesta ja hoidosta neljännen AKT-ETY-yleissopimuksen osalta, jäljempänä "sisäinen sopimus", ja erityisesti sen 9 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että neuvosto hyväksyi 12 päivänä helmikuuta 1998 Euroopan yhteisön osallistumista voimakkaasti velkaantuneiden köyhien maiden velka-aloitteeseen koskevan 18 päivänä joulukuuta 1997 päivätyn COREPER:ille esitetyn selonteon päätelmät, Kansainvälisen valuuttarahasto ja Maailmanpankki esittelivät huhtikuussa 1996 pidetyissä kokouksissaan voimakkaasti velkaantuneita köyhiä maita koskevan velka-aloitteen, jäljempänä "HIPC-aloite", ja väliaikainen komitea ja kehityskomitea kannattivat sitä vuoden 1997 syksyllä pidetyissä Kansainvälisen valuuttarahaston ja Maailmanpankin vuosikokouksissa, yhteisö ja sen jäsenvaltiot ovat voimakkaasti sitoutuneet osallistumaan HIPC-aloitteeseen ja antamaan poikkeuksellista apua maille, jotka toteuttavat talousuudistusohjelmia ja jotka hyväksytään tähän aloitteeseen, kaikki ne HIPC-velkahuojennuksen kelpoisuusehdot täyttävät maat, joihin nähden yhteisöllä on luottoriski, ovat AKT-maita, ja tämä päätös pannaan täytäntöön neljännen AKT-EY-yleissopimuksen mukaiseen kehitysyhteistyön rahoitusta koskevaan yhteistyöhön sovellettavan 29 päivänä heinäkuuta 1991 annetun varainhoitoasetuksen mukaisesti, ON PÄÄTTÄNYT SEURAAVAA: 1 artikla Euroopan yhteisö osallistuu täysipainoisesti HIPC-aloitteeseen auttamalla aloitteeseen valittavia maita vähentämään niiden yhteisöön kohdistuvien maksuvelvoitteiden nettonykyarvoa. Tätä varten yhteisö antaa kelpoisuusehdot täyttävien maiden käyttöön avustuksia, joilla ne voivat suorittaa maksamattomista veloista ja velanhoitomaksuista johtuvia maksuja yhteisölle. Tämä apu yhdessä muiden velkojien myöntämien varojen kanssa mahdollistaa sen, että kelpoisuusehdot täyttävät maat saavuttavat HIPC-aloitteessa vahvistetut maakohtaiset velankestävyystavoitteet. 2 artikla Edunsaajamaat käyttävät 1 artiklassa tarkoitetun avun ensisijaisesti maksamattomien erityislainojen maksamiseen ennakolta nettonykyarvon perusteella. Jos velan nettonykyarvoa ei näin pystytä vähentämään sovitulle tasolle, edunsaajamaa käyttää myönnetyn avun maksamattomiin riskipääomavelvoitteisiin yhteisölle. 3 artikla Komissio tekee tapauskohtaisesti erityiset päätökset kunkin kelpoisuusehdot täyttävän AKT-maan avusta sisäisen sopimuksen IV luvussa vahvistettuja sääntöjä ja menettelyjä noudattaen. Komission päätös kussakin tapauksessa annettavan avun määrästä mahdollistaa kyseisen maan maksamattomien, yhteisöön kohdistuvien ulkoisten maksuvelvoitteiden nettonykyarvon tarvittavan vähentämisen ja on johdonmukainen HIPC-aloitteen menetelmien kanssa. Maakohtaisissa päätöksissä otetaan myös huomioon maan riskien rakenne yhteisöön nähden, pyrkimys hallinnon yksinkertaisuuteen valituissa tapauskohtaisissa ehdotuksissa ja tarve varmistaa kelpoisuudet täyttävien maiden oikeudenmukainen ja tasa-arvoinen kohtelu. Kutakin maata koskevassa päätöksessä ilmoitetaan tämän päätöksen soveltamiseksi tarvittavat yksityiskohtaiset säännöt, ehdot ja edellytykset. 4 artikla 1. Edellä 1 artiklassa tarkoitetut avustukset rahoitetaan yleissopimuksen 319 artiklan 4 kohdassa tarkoitettujen maksuasiamiesten huostaan Eurooppaan talletetuista varoista kertyneistä koroista siinä määrin kuin tällaisia tuloja on käytettävissä ja kun on asianmukaisesti otettu huomioon tarve varata näitä tuloja sisäisen sopimuksen 9 artiklan 2 kohdassa määrättyihin tarkoituksiin. Näistä koroista varataan alustava 40 miljoonan ecun määrä tämän avustuksen rahoittamiseen ensisijaisesti niitä maita varten, joita koskevat päätökset tehdään vuosina 1997 ja 1998. Tätä määrää voidaan täydentää koroista myönnettävin lisävaroin, kun EKR-komitea on tämän hyväksynyt sisäisen sopimuksen 9 artiklan mukaisesti. 2. Jos nämä tulot eivät riitä 3 artiklassa tarkoitettujen päätösten kattamiseen ja odotettaessa AKT-valtioiden kanssa tehtävien sopimusten perusteella mahdollisesti käyttöön asetettavia lisävaroja, jäsenvaltiot tutkivat, voidaanko varoja saada maksuista, joita on tehty erityislainoja ja riskipääomatoimia varten Euroopan investointipankissa jäsenvaltioiden nimissä oleville tileille. Neuvosto päättää komission ehdotuksesta yksimielisesti näiden maksujen ohjaamisesta tämän poikkeuksellisen avun rahoittamiseen sisäisen sopimuksen 9 artiklan 1 kohdan mukaisesti. 5 artikla 1. Komissio esittää vuoden 1998 aikana sopivana ajankohtana neuvostolle ja Euroopan parlamentille kertomuksen, joka sisältää selonteon yhteisön osallistumisesta tähän aloitteeseen johtuvista jäljellä olevista rahoitustarpeista. Neuvosto päättää tämän kertomuksen perusteella yhteisön HIPC- aloitteeseen osallistumisen jatkamisesta. 2. Komissio tiedottaa neuvostolle ja parlamentille säännöllisesti tämän päätöksen täytäntöönpanosta. 3. Raha-asiain komitealle tiedotetaan tämän päätöksen täytäntöönpanosta. 6 artikla Tämä päätös tulee voimaan päivänä, jona se tehdään.